ЦIыхухэр къезышэкI транспортыр уз зэрыцIалэм и къежьапIэ мыхъун папщIэ
Коронавирус уз зэрыцIалэр къэмыгъэхъун, абы земыгъэубгъун мурадкIэ Налшык къалэ округым и щIыналъэ администрацэм автомобиль транспорткIэ цIыхухэр къезы-шэкI IуэхущIапIэхэм яхуигъэхьа тхыгъэм къыщыгъэлъэгъуащ маршрутым тет транспортыр гъэкъэбзэнымкIэ, дезинфекцэ щIынымкIэ чэнджэщхэр. Ахэр ягъэхьэзыращ транспортыр мы зэманым зэрызэрахьэн, зэрагъэкъэбзэн хуей щIыкIэм теухуауэ Роспотребнадзорым къигъэхьа тхыгъэм къыщыгъэувахэм тету.
ЦIыхухэр къезышэкIхэм чэнджэщ ират лэжьэгъуэ зэманыр зэфIэкIа нэужь зыхуэфащэ хущхъуэхэр зыхэлъ псыкIэ автобусхэр зэщIалъэщIэну, апхуэдэу цIыхухэр ирагъэкIауэ щыщыт зэманым жьы зэпрагъэхуну, транспортым и лэжьакIуэхэм я Iэхэр антисептикхэмкIэ ялъэщIыну, мыузыншэу, пыхусыху япкърыту гу зылъатахэр гъуэгу трамыгъэувэну.
Къалащхьэм и администрацэм и лэжьакIуэхэр щIадзауэ кIэлъоплъ а чэнджэщхэр маршрутхэм тетхэм зэрагъэзащIэм. Гъатхэпэм и 17-м абыхэм къапщытащ «Таксопарк» ООО-м зыхуэфащэ лэжьыгъэхэр къызэрыщызэгъэпэщар. Апхуэдэ къэпщытэныгъэхэр адрей IуэхущIапIэхэми щекIуэкIынущ.
Налшык къалэ администрацэм и пресс-IуэхущIапIэ.
